# **He Kupu Whakamahuki**

**Manaia**


**Tau 8+**

**Taumata 3 – 6**

Ko tēnei aratohu kaiako ka tiki atu i ētehi o ngā kōrero tuku iho mō te iwi o Ngāruahinerangi me te aro atu ki ngā kōrero mō Ōrangituapeka. Ka tōia mai ko ēnei kōrero tuku iho ki konei hei kaupapa ako mā ngā ākonga. Ko te kauwaka ki te tūhura i ēnei kōrero ko ēnei kei raro iho nei. Ko ēnei kaupapa ka noho hei wāhanga matua mō tēnei rauemi.



* **Ōrangituapeka**
* **Te Kīngitanga**
* **Ngā Poropiti**
* **Ngā waiata a Ngāruahinerangi**
* **Manaia**



**Akoranga Tōmua**

I mua i te ruku ki ngā kaupapa o tēnei aratohu kaiako. Ka taea e te kaiako me ngā ākonga ēnei kaupapa te tirotiro.

* Manaia (te whenua)
* Manaia Hukanui (te tangata)
* Te Whiti o Rongomai
* Tohu Kākahi
* Te Ua Haumēne
* Pai Mārire
* Hauhau
* Tariao
* Ngā Poropiti
* Ngāti Ruanui
* Te pakanga o Te Namu
* Te pakanga o Ōrangituapeka
* Te pā o Waimate
* Te Matakatea
* Te Kīngitanga me Taranaki
* Kīngi Pōtatau
* Kīngi Tāwhiao
* Ngāruahinerangi
* Ngā waiata a Ngāruahinerangi
* Tītokowaru
* Parihaka
* Taranaki
* Te Tekaumārua

**Ngā kai o roto**

**Ngā Kaupapa** **Whārangi**

Ngā wāhanga o Te Marautanga o Aotearoa 3

Wāhanga 1 4

Ōrangituapeka

Wāhanga 2 6

Te Kīngitanga

Wāhanga 3 9

Ngā Poropititanga

Wāhanga 4 12

Ngā waiata a Ngāruahinerangi

Wāhanga 5 15

Manaia

Ngā rauemi tautoko 18

# 

# 

# **Te Hononga ki Te Marautanga o Aotearoa**

Anei ngā wāhanga o TMoA me ngā whenu o ia wāhanga e hāngai ana ki

ngā kaupapa matua o tēnei aratohu kaiako:

* Ōrangituapeka
* Te Kīngitanga
* Ngā Poropiti
* Ngā waiata a Ngāruahinerangi
* Manaia

Ko ngā ngohe me ngā papa mahi o ia wāhanga ka hāngai ki ēnei kei raro iho nei.

**Tau 8**

**Taumata 3–6**

|  |  |  |
| --- | --- | --- |
| **TMoA** | **Whenu** | |
| Tikanga ā-iwi | Te Ao Hurihuri | Te Wāhi me te  Taiao |
| Ngā Toi | Toi Ataata | Ngā Mahi a te  Rēhia |
| Te Reo | Ā-Tā | Ā-Waha |
| Hangarau | Ngā Āhuatanga o te  Hangarau | Te Whakaharatau  Hangarau |

**Wāhanga 1** – **Ōrangituapeka**

Ko te pakanga o Ōrangituapeka te hua o te pakanga i tū ki Te Namu ki waenganui i a Taranaki me Waikato, he pakanga Māori ki te Māori. Ahakoa ngā riri me ngā mate i pā mai ki ngā iwi e rua, i te mutunga iho ko te maungārongo. Ko tēnei wāhanga e aro ana ki tēnei pakanga i tū ki waenganui i a Waikato me Taranaki ki Ōrangituapeka.

Kotahi te kaupapa matua, e toru ngā ngohe.

|  |  |  |  |
| --- | --- | --- | --- |
| Te wāhanga o TMoA | Te Whenu  Te Whainga Paetae | Ngā kaupapa matua  Ngā kawenga mā te kaiako | Ngā mahi a te ākonga |
| **Tikanga ā-Iwi** | **Te Wāhi me te Taiao**  **5.1**  Ka whakamārama i ngā take e neke haere ai te tangata ki wāhi kē, me ngā putanga iho o ēnei nekehanga ki te tangata me te wāhi. | **Te Pakanga o Ngā Ngutu Maioro**  Kei te waha pū o te awa o Kāpuni ngā pā e rua nei, ko Waimate ki tētehi taha ko Ōrangituapeka ki tētehi, he pā tūwata tawhito ēnei nō Ngāruahinerangi. I ngā rā o mua i tū te pakanga whakamutunga a Kīngi Pōtatau ki ngā iwi o Taranaki i konei i Waimate/Ōrangituapeka. Te nuinga o taua ope rā i pakanga ki a Waikato he Ngāruahinerangi he Taranaki Tūturu. Ko ngā rangatira ārahi tauā o Taranaki ko Te Matakātea, ko Ngātai, ko Manaia, ko Ariki Tītokowaru, ko Te Pakeke, ko Tihe, ko Tiako, ko Mouriōrangi, ko Te Awaroa rātou ko Tūirikawa. Ko ngā matarau whero o Waikato ko Kīngi Pōtatau Te Wherowhero, ko Te Kanawa rātou ko Te Waharoa. E iwa rā te pakanga nei katahi ka tū te riri ka rere ko moungārongo ka tatau pounamu ki waenganui i ngā iwi nei, a Waikato, a Taranaki. Ka mutu i konei te pakanga a Waikato ki a Taranaki.  Ko tā te kaiako mahi he whakamārama i ngā āhuatanga katoa o tēnei pakanga ki ngā ākonga, mā te kaiako e āta whakamārama i ēnei kaupapa kei raro iho nei hei ārahi i ā ia:   * Ko wai a Matakātea? * I ahatia a Waikato i te pakanga o Te Namu? * Kei whea ā Ōrangituapeka? * Ko wai ngā rangatira nō Taranaki i Ōrangituapeka? * Ko wai ngā rangatira o Waikato i tae atu ki te pakanga i Ōrangituapeka? * He aha te nui o te tauā o Taranaki? * He aha te nui o te tauā o Waikato? * Tokowhia ngā tāngata nō Waikato i mate? * I aha a Taranaki ki te tiaki i tō rātou pā? * He aha te hua o tēnei pakanga? | **Matakātea** (whakaaturanga)  **He mahi takirua**  Mai i ngā kōrero kua whāngaihia ki ngā ākonga mō te pakanga o Ōrangituapeka, ko tā te ākonga mahi he rangahau i te rangatira nei a Matakātea, ka whakarite i tētehi whakaaturanga rorohiko e whakautu ana i ēnei pātai.  Ko wai ā Matākatea?  I whānau mai ia i whea?  He aha tōna whakapapa?  He aha tōna pepeha?  He aha āna mahi i Te Namu me Ōrangituapeka?  He aha ētehi atu mahi ā Matakātea?  I mate a Matakātea i tēwhea tau? |
| **Ngā Toi** | **Toi Ataata**  **4.**  Ka whakawhanake ariā, ka whakapakari pūkenga, ka whakamārama, ka whai māramatanga te ākonga: mā te tūhura me te whakamahi i ngā hua o ngā rawa, rawa tā, me ngā taputapu. | **Ōrangituapeka** (whakaahua taiao)  **Mahi takitahi**    Mai i ngā kōrero kua whāngaihia ki ngā ākonga mō te pakanga o Ōrangituapeka, ko tā te ākonga mahi he tā i tētehi whakaahua taiao o te pā o Ōrangituapeka.  Kia A3 te rahi o te whakaahua, mā te ākonga e whakatau i te koki e tāngia ai te pikitia. |
| **Hangarau** | **Ngā Āhuatanga o te Hangarau**  **6.2**  Ka tūhura i ngā āhuatanga matua o te tangata e pā ana ki:  • ngā pūnaha, ngā tukanga rānei;  • te hiahia o ngā kiritaki;  • ngā rautaki whakatairanga ki te kiritaki | **Ngā rā e iwa o te pakanga** (Diary writing)  **He mahi takitahi**  Mai i ngā kōrero kua whāngaihia ki ngā ākonga mō te pakanga o Ōrangituapeka, ko tā te ākonga mahi he tuhi kōrero mō ia rā o tēnei pakanga e whakamārama ana i ngā āhuatanga o ia rā.  Ko tā te ākonga mahi he tuhi ānō nei ko Matakātea ia. Ia rā ka hoki a Matakātea ki tōna whare ka tuhi i ngā āhuatanga me ngā pānga o taua rā.  Mai i ngā kōrero kua whāngaihia ki te ākonga me ngā kōrero kua rangahaua e ia mō Matakātea, māna ēnei tuhinga rātaka e tuhi o ngā rā e iwa o tēnei pakanga. |
| **Te Reo** | **Ā-Tā**  **Puna Reo**  **6.2**  Ka whānui te puna kupu e taea ai te tautoko, te whakawhitiwhiti māramatanga, te whakakotahi hei whakatau, hei whakaiti rānei. | **Maungārongo**  **Mahi takitahi**  Mai i ngā kōrero kua whāngaihia ki ngā ākonga mō te pakanga o Ōrangituapeka, ko tā te ākonga mahi he tuhi i ōna whakaaro mō te maungārongo, ka whakautuhia tēnei pātai:  He aha te maungārongo ki a koe?  Mutu ana tāna tuhi i ōna whakaaro ka whakapuakihia ki te akomanga. |

**Wāhanga 2 –** **Te Kīngitanga**

“Kātahi anō taku rākau ka hoki mai, ka hoki nei au e kore anō e ara mai te rau o taku patu” Nā Kīngi Pōtatau

I ngā tau 1830 i te pā o Ōrangituapeka i tū a Kīngi Pōtatau Te Wherowhero me tana whakapuaki i te maungārongo ki te iwi o Taranaki, katoa ngā riri pakanga i waenganui i a Taranaki me Te Kīngitanga i mutu i taua rā, i noho ko te maungārongo hei tatau pounamu ki waenganui i ēnei iwi. Ko tēnei hononga e kitea tonutia ana i ēnei rā. Ko tēnei wāhanga e aro ana ki te tatau pounamu kei waenganui i Te Kīngitanga me Taranaki.

E toru ngā kaupapa matua, e whā ngā ngohe.

|  |  |  |  |
| --- | --- | --- | --- |
| Te wāhanga o TMoA | Te Whenu  Te Whainga Paetae | Kaupapa Matua  Te mahi hokohoko | Ngā mahi a te ākonga |
| **Tikanga ā-Iwi** | **Te Ao Hurihuri**  **5.2**  Ka whakamārama i ngā whakapono me ngā mahi a ngā tāngata o mua kua waihanga i te porihanga o Aotearoa. | **Te Maungārongo**  “He moungārongo tēnei nāku, kua mutu kua mutu, kua hoki au ināianei e kore au e hoki mai. Ko ō whenua kua mau anō i a koe i runga anō i tō kaha ki te whawhai ki au, kātahi ka whati taku ringa i te rā e whiti ana.”  Kei runga ake nei ko ngā kōrero i puta i te māngai o Kīngi Pōtatau i te wā i whakapuaki ia i te maungārongo ki ngā iwi o Taranaki i Ōrangituapeka.  Mai i ngā kōrero kua rangahaua kētia e te ākonga mō ngā pakanga o Ōrangituapeka. Ko tā te kaiako mahi he tuku i tēnei kōrero ki ngā ākonga ka tuku i a rātou ki whakamārama. | **Te whakapuakitanga o te maungārongo**  **He mahi takirua**  Mai i ngā kōrero kua tukuna ki ngā ākonga mō Ōrangituapeka me ngā kōrero i puta i te māngai o Kīngi Pōtataui te wā i whakapuaki ia i te maungārongo ki ngā iwi o Taranaki.  Ko tā ngā ākonga mahi he tuhi i ā rāua ake whakamāramatanga mō ngā kōrero a Kīngi Pōtataukei raro iho nei.  “He moungārongo tēnei nāku, kua mutu kua mutu, kua hoki au ināianei e kore au e hoki mai. Ko ō whenua kua mau anō i a koe i runga anō i tō kaha ki te whawhai ki au, katahi ka whati taku ringa i te raa e whiti ana.” |
| **Ngā Toi** | **Toi Ataata**  **5**  Ka tūhura, ka whakawhanake, ka whai mōhiotanga, ka whai māramatanga:  ki te whakawhanake i ngā ariā me ngā mātāpuna o te kaitoi;  ki ngā tūāhua whakaawe. | **Kīwai o te kete**  Ko ngā whenua o Taranaki me ngā whenua o Waikato i kaha patua e te raupatu, i kaha murua e te kāwanatanga. Mai i ēnei mahi a te kāwanatanga i puta te kōrero a Kīngi Tāwhiao  “Kei i Waikato tētehi kīwai o te kete, kei a Taranaki tētehi kīwai o te kete.”  Ko tā te kaiako mahi he wānanga tahi i tēnei kaupapa me ngā ākonga. Ka ohia  manomano i ngā hua o te wānanga. | **He hanga kete**  **Mahi takitahi**  Mai i ngā kōrero kua wānangahia e te ākonga mō te kīwai o te kete, ko tā te ākonga mahi he hanga tētehi kete.  Mā te kaiako e whakaako i tēnei pūkenga ki ngā ākonga.  Mutu ana te āta whakamārama i ngā tikanga me ngā āhuatanga hanga kete, ko tā te ākonga mahi he hanga kete hei whakaatu i te tikanga o te kōrero a Tāwhiao. |
| **Hangarau** | **Te Whakaharatau Hangarau**  **5.2**    Ka tātari i ā rātou mahere hoahoa me ngā mahere hoahoa a ērā atu ki te:  • tautohu i ngā whakatakotoranga pai ake; • kōwhiri i ngā rawa e tika ana;  • whakarite i te hātepe. | **Tekau Mā Rua**  Hei āwhina i a Tohu rāua ko Te Whiti i Parihaka i tuku a Tāwhiao i ētehi tangata tekau mā rua ki Taranaki noho atu ai.  Ko te ingoa o tēnei kāhui ko “Te Tekaumārua” E ai ki ētehi kōrero he pakeke te katoa, ki ētehi he tamariki, ki ētehi he whānau i tukuna. He uri tonu nā te Tekaumārua e noho tonu ana ki Taranaki ki a Ngāruahinerangi ko te whānau Nukutarawhiti me te whānau Matahaere.  Ko tēnei momo āhuatanga i pupuru tonu i te whakaputanga a Kīngi Pōtatau kia renarena ai te taukaea ki waenganui i a Taranaki me Waikato.  Ko tā te kaiako mahi he whakamārama i ngā kōrero mō Te Tekaumārua, kātahi rātou ka huri ki ngā ngohe. | **Te Tekaumārua** (he rangahau)  **He mahi Takitoru**  Mai i ngā kōrero kua whāngaihia ki ngā ākonga mō te Tekaumārua ko tā te ākonga mahi he rangahau i ngā pitopito kōrero mō tēnei kaupapa.  Ko te Tekaumārua te kaupapa, mā te ākonga e rangahau te kaupapa nei ka whakautuhia ēnei pātai:  He aha te Tekaumārua?  Ko wai rātou?  Nō whea rātou? Nō tēwhea iwi/hapū ō Tainui?  He aha tā rātou mahi? |
| **Te Reo** | **Ā-Tā**  **Puna Reo**  **5.2**  Ka hāngai ngā kupu me te āhua tonu o te whakatakoto kupu ki te kaupapa | **Tekaumārua**  **He mahi Takitahi**  Mai i ngā kōrero kua whāngaihia ki ngā ākonga mō te Tekaumārua ko tā te ākonga mahi he whakarite i tētehi Tekaumārua mō tētehi horopaki ka tukuna e te kaiako.  Hei Tauira:  Ka tuku te kaiako i tētehi horopaki ki ngā ākonga   * Pakanga * Te hanga whare * Te whakahaere rā whānau?   Me whakarite e ngā ākonga tētehi rōpū Tekaumārua ki te āwhina i ngā mahi o tētehi o ēnei horopaki. Mā ngā tauira ngā haepapa o ia tangata Tekaumārua e āta whakarite kia hāngai ki te horopaki. |

**Wāhanga 3** – **Ngā Poropiti**

“Ko te kīngi kei runga, kei raro poropiti” Nō te waiata Te Kupu a Tāwhiao.

Ko tēnei wāhanga e aro ana ki ētehi poropiti o te ao Māori me ā rātou poropititanga. He poropititanga i kitea e Kīngi Pōtatau rāua ko Kīngi Tāwhiao i tūhonohono i a rāua ki ngā poropiti o Taranaki, ko Te Whiti o Rangomai rāua ko Tohu Kākahi. Ko ēnei poropititanga e whakaū ana i te taura here tangata ki waenganui i ngā iwi o Waikato me Taranaki. Ko tēnei wāhanga e aro ana ki ēnei poropiti.

E whā ngā kaupapa matua, e whā ngā ngohe.

|  |  |  |  |
| --- | --- | --- | --- |
| Te wāhanga o TMoA | Te Whenu  Te Whainga Paetae | Ngā kaupapa  Ngā kawenga mā te kaiako | Ngā mahi a te ākonga |
| **Tikanga ā-Iwi** | **Te Whakaritenga Pāpori me te Ahurea**  **4.2**  Ka whakamārama i ngā take me ngā huarahi e tukuna iho ai e te takitahi me ngā rōpū, ō rātou ahurea, ō rātou tuku ihotanga, kia mau pūmau. | **Te Whiti o Rongomai**  Mā te kaiako ngā kōrero mō Te Whiti o Rongomai e whāngai ki ngā ākonga, ka taea hoki e te kaiako te tuku i ngā ākonga kia rangahau i te poropiti nei, he maha ngā kōrero kei te ipurangi kei ngā pukapuka hoki.  Ka whakautuhia ēnei pātai:   * He aha te poropiti? * He aha te porotipitanga? * He aha te tau i whānau mai a Te Whiti o Rongomai? * He aha te whakapapa o Te Whiti o Rongomai? * He aha te pepeha o Te Whiti o Rongomai? * He aha ētehi mahi a Te Whiti i a ia e ora ana? * He aha te rongopai ki a Te Whiti? * He aha ētehi poropititanga ā Te Whiti? * He aha te tau i mate a Te Whiti? * He aha ngā mahi a Taranaki ki te pupuru i ngā akoranga a Te Whiti o Rongomai? | **He tuhinga ko wai au?**  **He mahi Takitahi**  Mai i ngā kōrero kua whāngaihia ki te ākonga mō Te Whiti o Rongomai ko tā te ākonga mahi he tuhi i tētehi tuhinga ko wai au? e whakamārama ana i ngā āhuatanga e whitu e pā ana ki a Te Whiti o Rongomai.  Mā te kaiako tētehi tauira e tuku ki te ākonga hei whai māna. |
| **Ngā Toi** | **Ngā Mahi a te Rēhia**  **6**  Ka tūhura, ka whakamahi, ka whakawhanake mōhio, ka whakamārama: i tā te tinana me te reo whakatau i roto i ngā horopaki huhua. | **Tohu Kākahi**  Mā te kaiako ngā kōrero mō Tohu Kākahi e whāngai ki ngā ākonga, ka taea hoki e te kaiako te tuku i ngā ākonga kia rangahau i te poropiti nei, he maha ngā kōrero kei te ipurangi kei ngā pukapuka hoki,  Ka whakautuhia ēnei pātai:   * He aha te poropiti? * He aha te porotipitanga? * He aha te tau i whānau mai a Tohu Kākahi? * He aha te whakapapa o Tohu Kākahi? * He aha te pepeha o Tohu Kākahi? * He aha ētehi mahi a Tohu Kākahi i a ia e ora ana? * He aha te rongopai ki a Tohu Kākahi? * He aha ētehi poropititanga a Tohu Kākahi? * He aha te tau i mate a Tohu Kākahi? | **Poi manu**  **Mahi Takirua** (Tama, kōtiro)  Ko tā ngā ākonga mahi he rangahau i te poi manu.  He momo poi tēnei nō Taranaki.  Mā te ākonga tēnei tikanga nō Taranaki e rangahau kia taea e ia tētehi poi manu te waihanga me te tito.  Mai i ngā kōrero kua kohia e ngā ākonga mō Tohu Kākahi, ko tā te ākonga mahi he whiriwhiri i ngā poropititanga e rua a Tohu Kākahi ka huri hei poi manu.  Ko tā te tama mahi he āwhina ki te rangahau i te poi manu me te waihanga i te rangi.  Ko tā te kōtiro mahi he āwhina ki te rangahau i te poi manu me te waihanga i te rangi, mā te kōtiro anō hoki ngā piunga poi e waihanga. |
| **Hangarau** | **Ngā Āhuatanga o te Hangarau**  **5.1**  Ka whakatairanga i ō rātou ake whakapono, uara rānei hei otinga:  • mō te whānau, te hapori, te hapū, te iwi rānei, ā, ka tūhura i te pāpātanga ki ētahi atu ahurea, hunga kiritaki hoki. | **Pōtatau**  Mā te kaiako ngā kōrero mō Kīngi Pōtatau e whāngai ki ngā ākonga, ka taea hoki e te kaiako te tuku i ngā ākonga kia rangahau i te poropiti nei, he maha ngā kōrero kei te ipurangi kei ngā pukapuka hoki,  Ka whakautuhia ēnei pātai:   * He aha te poropiti? * He aha te porotipitanga? * He aha te tau i whānau mai a Kīngi Pōtatau? * He aha te whakapapa o Kīngi Pōtatau? * He aha te pepeha o Kīngi Pōtatau? * He aha ētehi mahi a Kīngi Pōtatau i a ia e ora ana? * He aha ētehi poropititanga a Kīngi Pōtatau? * He aha te tau i mate a Kīngi Pōtatau? | **He pānui tuihono** (Online poster - Canva)  **He mahi takihahi**  Mai i ngā kōrero kua whāngaihia ki te ākonga mō Kīngi Pōtatau, ko tā te ākonga mahi he hoahoa i tētehi pānui tuihono e whakamārama ana i ngā poropititanga a Kīngi Pōtatau.  Ko te taupānga me whakamahi e te ākonga ko Canva. |
| **Te Reo** | **Ā-Tā**  **Puna Reo**  **4.4**  4. Ka tika te tātaki kupu hou me te whai i ngā ture o te reo. | **Tāwhiao**  Mā te kaiako ngā kōrero mō Kīngi Tāwhiao e whāngai ki ngā ākonga, ka taea hoki e te kaiako te tuku i ngā ākonga kia rangahau i te poropiti nei, he maha ngā kōrero kei te ipurangi kei ngā pukapuka hoki,  Ka whakautuhia ēnei pātai:   * He aha te poropiti? * He aha te poropititanga? * He aha te tau i whānau mai a Tāwhiao? * He aha te whakapapa o Kīngi Tāwhiao? * He aha te pepeha o Kīngi Tāwhiao? * He aha ētehi mahi a Kīngi Tāwhiao i a ia e ora ana? * He aha ētehi poropititanga a Kīngi Tāwhiao? * He aha te tau i mate a Kīngi Tāwhiao? | **He ruri haurongo** (Bio poem)  **He mahi takitahi**  Mai i ngā kōrero kua whāngaihia ki te ākonga mō Kīngi Tāwhiao ko tā te ākonga mahi he tuhi i tētehi ruri haurongo e whakaemi katoa ana i ngā kōrero kua rangahaua e ia.  Mutu ana te tuhi i te ruri haurongo ka tū te ākonga ki mua i te akomanga ki te whakatakoto i tāna ruri. |

**Wāhanga 4** – **Ngā waiata a Ngāruahinerangi**

Ko tēnei wāhanga e aro ana ki ētehi waiata nā Ngāruahinerangi me ētehi kōrero e pā ana ki tēnei iwi.

E whā ngā wāhanga matua, e whā ngā ngohe.

|  |  |  |  |
| --- | --- | --- | --- |
| Te wāhanga o TMoA | Te Whenu  Te Whainga Paetae | Ngā kaupapa matua  Ngā kawenga mā te kaiako | Ngā mahi a te ākonga |
| **Tikanga ā-Iwi** | **Te Ao Hurihuri**  **3.1**  Ka whakamārama i te whakaawenga o ngā whakaaro me ngā mahi a te tangata i te oranga o ētahi atu i ngā wā o mua. | **Ngāruahinerangi**  Ko tā te kaiako mahi he tuku i ngā kōrero hītori ki ngā ākonga mō te iwi o Ngāruahinerangi, ka taea hoki e te kaiako te tuku i ngā ākonga ki te rangahau i te iwi nei, he maha ngā kōrero kei te ipurangi kei ngā pukapuka anō hoki.  Mutu ana te whāngai me te rangahau i ngā kōrero mō Ngāruahinerangi me tahuri atu ki te ngohe. | **He hanga pukapuka**  **He mahi takirua**  Mai i ngā kōrero kua whāngaihia, kua rangahaua hoki e ngā ākonga mō te iwi o Ngāruahinerangi, ko tā ngā ākonga mahi he hanga pukapuka e whakamārama ana i te hītori o tēnei iwi.  Mā ngā ākonga te hoahoa me ngā kōrero e whakarite. |
| **Ngā Toi** | **Ngā mahi a te Rehia**  **4**  Ka mārama, ka whakaatu whakaaro:  ki ngā tukanga;  ki ngā tūmomo mahi. | **Tītokowaru**  Ko tā te kaiako mahi he tuku i ngā kōrero mō Tītokowaru (te ngeri) ki ngā ākonga hei tirotiro hei wetewete mā rātou.  Mutu ana te tirotiro, tukuna ngā ākonga kia rangahau i te tangata nei. Mā rātou ngā kōrero e kimi kia taea e rātou tētehi waiata te tito mō Tītokowaru. | **Tītokowaru**  **Mahi takirua**  Mai i ngā kōrero kua whāngaihia, kua rangahaua hoki e ngā ākonga mō Tītokowaru, ko tā ngā ākonga mahi he tito i tētehi waiata mō Tītokowaru e kōrero ana mō te momo o tēnei tangata.  He waiata kāore ōna ringa. Mā ngā ākonga te waiata e āta whakarite mai, ko te rangi me ngā kupu. Ka waiatahia ki te akomanga. |
| **Hangarau** | **Ngā Āhuatanga o te Hangarau**  **3**  Ka tautohu, ka whakaputa whakaaro e pā ana ki:  • ngā whakahiatotanga hangarau i roto i ngā wā; • ngā whakapono me ngā uara;  • ngā tikanga ka whakamahia e te tangata. | **Ngā waiata a Ngāruahine**  Mai i ngā kōrero kua whāngaihia, kua rangahaua hoki e ngā ākonga mō te iwi o Ngāruahinerangi, ko tā ngā ākonga mahi he haere ki te kimi me te rangahau i tētehi waiata nō Ngaruahinerangi. Ka whakautuhia ēnei pātai mō taua waiata.   * Ko wai te kaitito? * He aha te tau i titoa te waiata? * He aha te momo waiata? * He aha te kaupapa o te waiata?   Mutu ana te whakautu i ēnei pātai ka tahuri ki te ngohe. | **Pukapuka waiata**  **He mahi takitahi**  Mai i ngā kōrero kua whāngaihia, kua rangahaua hoki e ngā ākonga mō te waiata e pā ana ki a Ngaruahinerangi, ko tā te ākonga mahi he tuhi pukapuka hōpara.  Mā te ākonga e tuhi i tētehi pukapuka waiata e whakaemi ana i ngā whakautu ki ngā pātai kua whakautua kētia e ia. Ka whakaemi katoatia ngā whakautu a ngā ākonga katoa ki tētehi pukapuka hei rauemi mō ngā uri o Ngaruahinerangi. |
| **Te Reo** | **Ā-Tā**  **Puna Reo**  **3.** Ka tika te tātaki kupu hou ahakoa te horopaki.  **4.** Ka mārama ki ētahi kupu ake o tētahi kaupapa motuhake. | **Poua – Waiata hui mate**  Ko Poua tētehi o ngā tino waiata o Ngāti Ruahine, he tapu tēnei waiata ka mutu, he taonga puiaki tēnei waiata ki ngā uri o Ngā Ruahine.  Anei ngā kupu:  Poua nō koe te motu nei tē kī atu hoki mai ki a au. He ara tāpokopoko te ara i haere ai koe e rongo rānei i ngā tohe a Pōtoru unuhia atu ai e te wehi o tipua koia Tangaroa unuhia.  Tareia mai taku houkōtuku te uira i te rangi ko papamania ko papatahia nā wai i tiki mai tahitahi nā te toa nei nā kuru koe i tiki mai tahitahi kia pai ai he nōhanga mo te tama nei mo Tūtenganahau  Tēnei taku toa ko Tāwhirimātea tēnei taku toa ko Waitara ki te pāhua ka whakakahoretia e ahau te pakanga ki te motu ka whiua atu ki te ao nei i haere ai  Koia rangi hikitia koia rangi hapainga puehu te papa ki Rangiātea ka haere Tāne ki roto hei hinengaro mo taku waka e takoto nei e hai.  Ko tā te kaiako mahi he whāngai katoa i ēnei kōrero ki ngā tauira, ka tuku i tētehi whiti ki ia rōpū mā taua rōpū taua whiti e whakamārama. | **He whakamārama i te waiata**  **Mahi ā-rōpū**  Mai i ngā kōrero kua whāngaihia, ki ngā ākonga mō te waiata Poua, ko tā ngā ākonga mahi he whakamārama i te whiti ka tukuna e te kaiako ki tō rātou rōpū.  Mā ia rōpū tētehi whiti o te waiata e whakamārama. |

**Wāhanga 5 –** **Manaia – Ngā Ruahine**

Ko Aotea te waka, ko Taranaki te maunga, ko Ngāruahinerangi te iwi, ko Te Rere o Kāpuni te awa, ko Ngāti Tū te hapū. Ko Manaia te rohe ko Ngāruahinerangi te iwi nō te kūreitanga o Taranaki. Ko tēnei wāhanga e pā ana ki ētehi kōrero tuku iho mō Ngāruahinerangi me ētehi wāhi o Manaia me ngā tūhonotanga o ēnei kaupapa e rua ki Te Kīngitanga.

E whā ngā kaupapa, e whā hoki ngā ngohe.

|  |  |  |  |
| --- | --- | --- | --- |
| Te wāhanga o TMoA | Te Whenu  Te Whainga Paetae | Ngā kaupapa matua  Ngā kawenga mā te kaiako | Ngā mahi a te ākonga |
| **Tikanga ā-Iwi** | **Te Wāhi me te Taiao**  **3.2**  Ka whakamārama i ngā take me ngā huarahi e whakaatu ai te tangata i tōna hononga ki tētahi tino wāhi, ki tētahi tino taiao. | **Te Rerenga o Kāpuni**  Ko Te Rerenga o Kāpuni te awa i iriiritia ngā poropiti maha, ko Te Whiti o Rongomai, ko Tohu Kākahi, ko Te Ua Haumēne, Ko Tītokowaru, ko Tahupōtiki Wiremu Ratana. Ko Tāwhiao hoki i rurukutia ki ēnei wai o Manaia o Ngāruahinerangi. Nā Wiremu Tamehana ngā karakia karaipiture nā Tauke Te Hapimana nō Ngāruahinerangi ngā karakia Māori.  Ko tā te kaiako mahi he whāngai i ēnei kōrero ki ngā ākonga, he whakamārama i te tikanga, me te takenga mai o te iriiri, he āta whakamārama hoki ko wai ēnei tāngata i iriiritia.  Mutu ana ēnei whakamārama me ēnei mahi akoako ka tahuri ki te ngohe. | **He wānanga** (ohiamanomano)  **He mahi takirua**  Mai i ngā kōrero kua tukuna ki ngā ākonga mō Te Rerenga Kāpuni, ko tā te ākonga mahi he;   1. Rangahau i te tikanga o te iriiri. 2. Kimi i tētehi kōrero rangatira mō ngā poropiti nei i iriiritia ki te awa o Te Rerenga Kāpuni:  * Te Whiti o Rongomai * Tohu Kākahi * Te Ua Haumēne * Tītokowaru * Tahupōtiki Wiremu Rataa * Kīngi Tāwhiao  1. He kimi i te ingoa o Tāwhiao i mua i tana iriiritanga?   Mā ngā tauira ēnei kaupapa e wānanga ka ohiamanomanotia ngā whakautu hei hora ki mua i te akomanga. |
| **Ngā Toi** | **Ngā mahi a Te Rēhia**  **Toi Ataata**  **5**  Ka tūhura, ka whakawhanake, ka whai mōhiotanga, ka whai māramatanga: ki te whakawhanake i ngā ariā me ngā mātāpuna o te kaitoi | **Tauke Te Hapimana**  Ko Tauke Te Hapimana nō Ngāruahinerangi, nāna ngā karakia Māori i karakiatia ki runga i a Kīngi Tāwhiao i tōna iriiritanga i Te Rerenga o Kāpuni. I tino tautoko a Tauke Te Hapimana i te Kīngitanga. I tae atu a Tauke ki Pūkawa i te wā i tohua ko PōtatauTe Wherowhero hei Kīngi. I tae hoki ia ki Tūrangawaewae i te wā i whakawahia ko Kīngi Pōtatau hei Kīngi ki mua tonu i tōna iwi.  Mā te kaiako ēnei kōrero e āta tuku ki ngā tamariki, ka taea hoki e ngā tauira te rangahau i te rangatira nei, he maha ngā kōrero kei te ipurangi e iri ana.  Mutu ana ngā rangahau me ngā wānanga ka tahuri ki te ngohe. | **Tauke Te Hapimana**  **Mahi takitahi**  Mai i ngā kōrero kua tukuna ki ngā ākonga mō Tauke Te Hapimana, ko tā te ākonga mahi he tā i tētehi whakaahua o Tauke Te Hapimana. Ka kīnakihia tēnei whakaahua me tētehi tuhinga kōrero e whakamārama ana ko wai a Tauke Te Hapimana, he aha hoki āna mahi. |
| **Hangarau** | **Ngā Āhuatanga o te Hangarau**  **3.1**  Ka tautohu, ka whakaputa whakaaro e pā ana ki:  • ngā whakapono me ngā uara;  • ngā tikanga ka whakamahia e te tangata. | **Te Ua Haumēne**  Ko Te Ua Haumēne tētehi poropiti nō Ngāruahinerangi, ko ia hoki te poropiti i whakatū i te Pai Mārire me te hāhi Hauhau e tūhonohono ana i ngā iwi o Taranaki me Waikato. Nā Kīngi Tāwhiao te tono kia kawea hoki e te rongopai o te Pai Mārire ki tōna iwi.  Ko tā te kaiako mahi he whāngai i ēnei kōrero ki ngā ākonga, he tuku hoki i ā rātou kia rangahau i tēnei poroti me te Pai Mārire. | **He hanga kiriata**  **He mahi takirima**  Mai i ngā kōrero kua whāngaihia mō Te Ua Haumēne me te Pai Mārire, ko tā ngā ākonga mahi he hanga i tētehi kiriata poto e whakatairanga ana i ēnei kaupapa kei raro iho nei:   * Te Ua Haumēne * Te Pai Mārire * Hauhau * Kīngi Tāwhiao me te Pai Mārire * Tariao * Ngā kura o te Pai Mārire   Kei ngā ākongā ngā whakaritenga. |
| **Te Reo** | **Ā-Waha**  **Puna Reo**  **5**  Ka whakanikoniko i āna kōrero, tuhinga rānei ki ngā kupu taurite, kupu āhua nā te whānui haere o tana puna kupu | **Tītokowaru**  Ko Ngāruahinerangi i kaha hāpai i kaha tautoko i Te Kīngitanga mai i te wā o Tītokowaru tae rawa mai ki a Tonga Awhikau heke rawa ki ōna uri.  Ko tā te kaiako mahi he whāngai i ngā kōrero mō Tītokowaru me āna hāpaitanga i Te Kīngitanga, tukuna hoki ngā ākonga ki te rangahau i te rangatira nei, he nui ngā kōrero e iri ana ki te Ipurangi. | **Whaikōrero**  **He mahi takitahi**  Mai i ngā kōrero kua whāngaihia ki te ākonga me te mahi rangahau kua mutu i a ia mō Tītokowaru, ko tā te ākonga mahi he whakarite i tētehi whaikōrero 3 meneti te roa, ko te kaupapa ko “Tītokowaru” |

# **Ngā rauemi tautoko**

**Pukapuka**

Han, E. (2017). The Matter of Parihaka. Hazard Press: Christchurch.

Burr, M. J. (2013). An End of Honour: A novel of Tītokowaru’s War. New Zealand: ClioWrite Ltd.

Hair, D. (2013). Ghosts of Parihaka. Auckland: Harper Collins Publishers.

Houston, J. (1965). Māori life in old Taranaki. California: A. H. & A. W. Reed.

Hurinui, P. T. (2010). King Pōtatau: An Account of the Life of Pōtatau te Wherowhero the First Maori Kingi. Wellington: Huia Publishers.

Keenan, D. (2015). Te Whiti O Rongomai and the Resistance of Parihaka. Wellington: Huia Publishers.

Mahuta, R. (1996). The Kingitanga. The people of the Māori King movement. Auckland: Auckland University Press.

O'Malley, V. (2016). The Great War for New Zealand: Waikato 1800–2000. Wellington: Bridget Williams Books.

Parihaka. The art of passive resistance. (2001). Wellington: Victoria University Press.

Sole, T. (2005). Ngāti Ruanui. A History. Wellington: Huia Publications.

Ward, J. P. (n.d.). Wanderings with the Maori Prophets: Te Whiti and Tohu (1883). Literary Licensing.

**Pae tukutuku**

**Ōrangituapeka**

Victoria University of Wellington – Siege of Waimate Pā

[*http://nzetc.victoria.ac.nz/tm/scholarly/tei-SmiHist-t1-body1-d20-d10.html*](http://nzetc.victoria.ac.nz/tm/scholarly/tei-SmiHist-t1-body1-d20-d10.html)

Ōrangituapeka and the Kapuni river

[*https://whenuaviz.landcareresearch.co.nz/Search/DigitalNZSearch?placeName=Orangi*](https://whenuaviz.landcareresearch.co.nz/Search/DigitalNZSearch?placeName=Orangi)

Te Ara – The Encyclopedia of New Zealand – Ngāti Ruanui

[*https://teara.govt.nz/en/artwork/493/pa-at-waimate-orangi-tuapeka*](https://teara.govt.nz/en/artwork/493/pa-at-waimate-orangi-tuapeka)

Historical sites of Taranaki

[*https://www.southtaranaki.com/Visit/Things-to-see-and-do/Historical-Sites/*](https://www.southtaranaki.com/Visit/Things-to-see-and-do/Historical-Sites/)

Vimeo – Ōrangituapeka pā

[*https://vimeo.com/30577696*](https://vimeo.com/30577696)

**Te Kīngitanga**

Te Ara Encyclopedia

Story: Kīngitanga – The Māori Kingi Movement

[*http://www.teara.govt.nz/en/photograph/37857/te-puna-o-te-roimata-haurua-monument*](http://www.teara.govt.nz/en/photograph/37857/te-puna-o-te-roimata-haurua-monument)

New Zealand History

*Kīngitanga -* [*https://nzhistory.govt.nz/keyword/kingitanga*](https://nzhistory.govt.nz/keyword/kingitanga)

Māori King movement origins - Te Wherowhero

[*https://nzhistory.govt.nz/politics/the-maori-king-movement/Pōtatau-te-wherowhero*](https://nzhistory.govt.nz/politics/the-maori-king-movement/potatau-te-wherowhero)

Te Ara – The Encyclopedia of New Zealand – Pōtatau Te Wherowhero

[*https://teara.govt.nz/en/biographies/1t88/te-wherowhero-Pōtatau*](https://teara.govt.nz/en/biographies/1t88/te-wherowhero-potatau)

Te Ara – The Encyclopedia of New Zealand – Tohu Kākahi

*https://teara.govt.nz/en/biographies/2t44/tohu-kakahi*

**Pakipūmeka -** Māori Television

Kīngitanga the untold story – 3part series[*http://www.maoritelevision.com/tv/shows/kiingitanga/on-demand*](http://www.maoritelevision.com/tv/shows/kiingitanga/on-demand)

**Ngā Poropiti**

New Zealand History – Te Whiti o Rongomai

*<https://nzhistory.govt.nz/people/erueti-te-whiti-o-rongomai-iii>*

Te Ara – The Encyclopedia of New Zealand – Te Whiti o Rongomai

*<https://teara.govt.nz/en/biographies/2t34/te-whiti-o-rongomai-iii-erueti>*

Puke Ariki – Pacifist of Parihaka: Te Whiti o Rongomai

[*http://pukeariki.com/Learning-Research/Taranaki-Research-Centre/Taranaki-Stories/Taranaki-Story/id/334/title/pacifist-of-parihaka-te-whiti-o-rongomai*](http://pukeariki.com/Learning-Research/Taranaki-Research-Centre/Taranaki-Stories/Taranaki-Story/id/334/title/pacifist-of-parihaka-te-whiti-o-rongomai)

New Zealand History – Tohu Kakahi

*<https://nzhistory.govt.nz/people/tohu-kakahi>*

Invasion of Parihaka

[*https://theinvasionofparihaka.weebly.com/tohu-kakahi.html*](https://theinvasionofparihaka.weebly.com/tohu-kakahi.html)

Te Ara – The Encyclopedia of New Zealand – Tītokowaru

[*https://teara.govt.nz/en/biographies/1t101/titokowaru-riwha*](https://teara.govt.nz/en/biographies/1t101/titokowaru-riwha)

New Zealand History – Tītokowaru

*<https://nzhistory.govt.nz/war/titokowarus-war>*

Te Ara – The Encyclopedia of New Zealand – Te Ua Haumēne

[*https://teara.govt.nz/en/biographies/1t79/te-ua-haumene*](https://teara.govt.nz/en/biographies/1t79/te-ua-haumene)

Te Ara – The Encyclopedia of New Zealand – Tauke Te Hapimana

[*https://teara.govt.nz/en/biographies/1t18/tauke-te-hapimana*](https://teara.govt.nz/en/biographies/1t18/tauke-te-hapimana)

New Zealand History – Pai Mārire

[*https://nzhistory.govt.nz/politics/pai-marire/pai-marire-intro*](https://nzhistory.govt.nz/politics/pai-marire/pai-marire-intro)

**Manaia**

Manaia

[*https://www.southtaranaki.com/Live/Our-District/Manaia*](https://www.southtaranaki.com/Live/Our-District/Manaia)

New Zealand History – Manaia

[*https://nzhistory.govt.nz/keyword/mainaia*](https://nzhistory.govt.nz/keyword/mainaia)

**Tiriata**

Waka Huia 2015 Rangikotuku Rukuwai, closest living descendant of Te Tohu and Te Whiti

[*https://www.youtube.com/watch?v=jlby8ia4XS0*](https://www.youtube.com/watch?v=jlby8ia4XS0)

Parihaka - A Photographic Survey 1981

[*https://www.youtube.com/watch?v=pQGbE1aj0V0*](https://www.youtube.com/watch?v=pQGbE1aj0V0)

The New Zealand Wars | Taranaki Prophets:4

[*https://www.youtube.com/watch?v=AgLlMsgEtuw*](https://www.youtube.com/watch?v=AgLlMsgEtuw)

The tribal history of Taranaki

[*https://www.youtube.com/watch?v=iYHVuX3eFfI*](https://www.youtube.com/watch?v=iYHVuX3eFfI)

Waka Huia - Pai Marire faith 14 July 2013

[*https://www.youtube.com/watch?v=WRaSfuXC-uk*](https://www.youtube.com/watch?v=WRaSfuXC-uk)

